Document ID: 32009D0110

KOMISJONI OTSUS,
10. veebruar 2009,
ühenduse rahalise toetuse kohta seoses Saksamaal 2008. aastal Newcastle’i haiguse vastu võitlemiseks võetud erakorraliste meetmetega
(teatavaks tehtud numbri K(2009) 712 all)
(Ainult saksakeelne tekst on autentne)
(2009/110/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikli 3 lõiget 3 ja artikli 4 lõiget 2,
ning arvestades järgmist:
(1)
Newcastle’i haigus on nakkav viirushaigus, mis põhjustab kõrget kodulindude suremust.
(2)
Newcastle’i haiguse puhangu korral on oht, et haigustekitajad levivad elusate kodulindude ning nendelt saadavate toodete rahvusvahelise kaubanduse teel nii kõnealuse liikmesriigi teistesse kodulinnukasvatusettevõtetesse kui ka teistesse liikmesriikidesse ja kolmandatesse riikidesse.
(3)
Kõnealuse haiguse puhang võib seega kiiresti saavutada epideemilise taseme, mille tõttu võib kodulinnukasvatuse tasuvus järsult väheneda.
(4)
Nõukogu 14. juuli 1992. aasta direktiivis 92/66/EMÜ, millega kehtestatakse ühenduse meetmed Newcastle’i haiguse tõrjeks, (2) on sätestatud meetmed, mida liikmesriigid peavad haiguspuhangu korral viivitamata rakendama, et ära hoida viiruse edasine levik.
(5)
Otsuses 90/424/EMÜ on sätestatud kord, millega reguleeritakse veterinaariaalastele erimeetmetele, sealhulgas erakorralistele meetmetele antavat ühenduse rahalist toetust. Vastavalt kõnealuse otsuse artikli 4 lõikele 2 saavad liikmesriigid rahalist toetust teatavate Newcastle’i haiguse tõrjemeetmetega seonduvate kulude katmiseks.
(6)
Otsuse 90/424/EMÜ artikli 3 lõikes 5 ja artikli 4 lõikes 2 on sätestatud eeskirjad liikmesriigi kantud kulude protsendimäära kohta, mida võib katta ühenduse rahalisest toetusest.
(7)
Ühenduse rahalise toetuse maksmist Newcastle’i haiguse erakorraliste tõrjemeetmete rakendamiseks reguleeritakse komisjoni 28. veebruari 2005. aasta määrusega (EÜ) nr 349/2005, millega kehtestatakse eeskirjad ühenduse toetuse osas erakorraliste ning teatavate loomahaiguste vastaste meetmete jaoks, mis on ette nähtud nõukogu otsuses 90/424/EMÜ. (3)
(8)
2008. aastal esines Saksamaal Newcastle’i haiguse puhanguid. Saksamaa võttis kõnealuste haiguspuhangute vastu võitlemiseks meetmeid vastavalt direktiivile 92/66/EMÜ ja otsuse 90/424/EMÜ artikli 3 lõikele 2.
(9)
Saksamaa on täiel määral täitnud oma tehnilised ja halduskohustused, mis on sätestatud otsuse 90/424/EMÜ artikli 3 lõikes 3 ja määruse (EÜ) nr 349/2005 artiklis 6.
(10)
Saksamaa esitas 18. juunil 2008 ja 17. juulil 2008 Newcastle’i haiguse tõrjemeetmetega seonduvate kulude hinnangulise summa.
(11)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Ühenduse rahaline toetus Saksamaale
Saksamaale võib anda ühenduse rahalist toetust kulude katmiseks, mis kõnealusel liikmesriigil tuli 2008. aastal kanda seoses meetmetega, mis võeti vastavalt otsuse 90/424/EMÜ artikli 3 lõikele 2 ja artikli 4 lõikele 2 Newcastle’i haiguse vastu võitlemiseks.
Artikkel 2
Adressaat
Käesolev otsus on adresseeritud Saksamaa Liitvabariigile.
Brüssel, 10. veebruar 2009

Labels: 0
18
15
6